tartuNLP/wikipedia-smugri-20251201 huggingface dataset:
Uno Järvela

Uno-Johannes Järvela (kuni 15. juunini 1935 Uno-Johannes Jäer; 20. juuni 1926 Tallinn – 23. jaanuar 2012 Tallinn) oli eesti koorijuht ja muusikapedagoog.
Uno Järvela õppis Tallinna Konservatooriumis 1942. aastast viiulit, 1946. aastast muusikapedagoogikat ja 1947. aastast koorijuhtimist. Teises maailmasõjas osales Järvela soomepoisina ja Eesti Leegioni koosseisus. 
1950. aastal küüditati ta koos perega Venemaale, kus töötas Vjatka linna kooride konsultandina. 1951. aastal naasis Eestisse ning lõpetas 1952. aastal Tallinna konservatooriumi koorijuhtimise erialal Gustav Ernesaksa klassis. Hiljem täiendas end Moskva Suure Teatri, Leningradi, Kiievi, Odessa, Sverdlovski ja teiste ooperiteatrite kooride juures.
1952–1956 töötas Järvela õppejõuna Kirovi muusikakoolis, 1956–1960 Tallinna Muusikakoolis ning 1960–1963 ja 1970–1994 Tallinna Riiklikus Konservatooriumis, kus oli 1988. aastast professor. 1957–1963 oli ta ühtlasi Eesti NSV Riikliku Akadeemilise Meeskoori dirigent, 1963–1985 Estonia peakoormeister ja 1956–1975 Tombi-nimelise kultuuripalee poistekoori (1967. aastast Tallinna Poistekoori) dirigent.
1965–1975 oli Uno Järvela üldlaulupidude poistekooride üldjuht, 1980–1990 üldlaulupeo üld- või aujuht. Samuti dirigeeris ta mitmel noortelaulupeol.
Teatrites osales Järvela umbes 50 lavateose ja suurvormi lavastustes.
Uno Järvela suri 23. jaanuaril 2012 Tallinnas ja ta maeti 9. juunil 2012 Metsakalmistule.
Mälestuse jäädvustamine.
2012. aastal asutas Gadobeim Järvela Gustav Ernesaksa fondi juurde Uno Järvela mälestuse jäädvustamiseks Uno Järvela stipendiumifondi, mis toetab lastekooride dirigente ning Eesti Muusika- ja Teatriakadeemia koolimuusika eriala üliõpilasi.
Ferdinand Kull

Ferdinand Kull (14. november 1884 Saueaugu talu, Aruküla, Küti vald, Viru-Jaagupi kihelkond – 23. märts 1957 Tallinn) oli eesti diplomaat ja riigiametnik.
Tema sünnikoht praeguse haldusjaotuse järgi on Vinni vallas Lääne-Virumaal.
Haridusteed alustas ta aastal 1892 Aruküla algkoolis. Aastatel 1895–1901 õppis ta Rakvere linnakoolis ning omandas pedagoogilistel kursustel algkooli õpetaja kutse. Siis töötas ta Erra vallas Savala algkoolis (praeguse haldusjaotuse järgi Lüganuse vallas Ida-Viru maakonnas) õpetajana. 
Aastatel 1903–1906 õppis ta Hugo Treffneri Gümnaasiumis, aastatel 1906–1907 Tartu Ülikooli õigusteaduskonnas. Aastal 1907 Kull arreteeriti revolutsioonilise tegevuses osalemise eest ja pärast vangistusest vabanemist oktoobris 1910 asus ta poliitilise emigrandina elama Pariisi, kuhu jäi seitsmeks aastaks. Pariisis töötas ta mitmel ametikohal, tegi kaastööd Tallinna Teatajale ning õppis aastatel 1910–1914 ülikoolis matemaatikat ja elektrotehnikat. Eestisse naasis ta 1917. aasta juulis ja töötas Maavalitsuse administratiivosakonnas statistika toimkonnas.
Aastal 1918 kuulus ta Eesti Vabariigi tunnustamist taotlema saadetud välisdelegatsiooni (sai delegatsiooni liikmeks tänu väga heale prantsuse keele oskusele ja headele suhetele tööerakondlastega (eeskätt Jüri Vilmsiga). Ent ta läks vastuollu ülejäänud delegatsiooni liikmetega Eesti välispoliitilise orientatsiooni küsimuses (toetas tugevalt Entente’i liini) ja 1918. aasta sügisel arvati välisdelegatsioonist välja. Novembris 1918 sai temast Eesti välisministeeriumi esimene ametnik, ametinimetusega välisministeeriumi peasekretär. Selles ametis oli ta 4. jaanuarini 1919.
Pärast välisministeeriumi teenistusest lahkumist töötas ta ajalehe Vaba Maa välisinfo osakonna juhatajana, gümnaasiumi matemaatikaõpetajana ja tegutses elektrotehnika alal. Tema eestvedamisel asutati Tallinnas 1923. aastal Eesti-Prantsuse Ühing ja 1925. aastal Eesti Elektrotehnikute Liit. Ta oli Tallinnas elektriäri omanik ning Pariisis töökoja juhataja ja meister.
Aastal 1940, pärast juunipööret oli Kull mõnda aega Ametiühingute Keskliidu ametnik ja töötas siis Tallinna Elektrijaamas insenerina. Saksa okupatsiooni ajal oli ta Tallinnas matemaatika eraõpetaja. Sõja järel oli ta Õhtulehe toimetuses tõlkija, Tallinna merekoolis matemaatika ja füüsika õpetaja, kaupluse juhataja Tallinnas ning Järva-Jaani Põllumajanduse Mehhaniseerimise Koolis elektromehaanika õpetaja.
1947. aastal astus ta NLKP-sse, kuid EKP Tallinna Linnakomitee heitis ta paar kuud hiljem parteist välja. Parteisse astumine saigi talle saatuslikuks, sest kandidaadiks olemise perioodil uuriti põhjalikult tema minevikku. Ta arreteeriti 1951. aasta aprillis ning vabastati vangilaagrist neli aastat hiljem seoses kuriteokoosseisu puudumise ja haigusega.
Sulev (laev 1957)

EML Sulev M312 on endine Eesti mereväe Lindau-klassi miinijahtija ja muuseumlaev.
Ajalugu.
Saksamaal.
Laev võeti teenistusse Saksamaal 24. aprillil 1958 miinitraalerina nimega "Lindau" (M 1072). Oli esimene sõjajärgsel Lääne-Saksamaal ehitatud sõjalaev ja esimene oma laevaklassi laev. Ehitati 1978 ümber miinijahtijaks (klass 331). Esialgu kuulus Lindau 4. miinilaevade divisjoni Wilhelmshafenis, alates 1997. aastast 6. miinilaevade divisjoni. 2000. aasta sügisel arvati teenistusest välja. 
Eestis.
Laev anti 29. septembril 2000 Eestile üle ja hakkas alates oktoobrist 2000 teenima Eesti Mereväes nimega "EML Sulev M312". Sulevi sõpruslinnaks sai alates 2001. aastast Kuressaare ja laev külastas oma sõpruslinna Kuressaare merepäevade raames.
26. märtsil 2009 arvati laev pärast Sandown-klassi miinijahtijate hanget teenistusest välja koos teise sama klassi laevaga EML Wambola M311. 
50-aastane laev anti Eesti sõjamuuseumi omandusse ja see seisis 2010. aastast muuseumlaevana Tallinnas Meremuuseumi Lennusadamas. Alates 2013. aastast oli Sulev avatud külastajaile sadama B-kai ääres. Ebaselgeks osutus aga kahe muuseumi vahel jaguneva laeva ülalpidamise korraldamine. 2016. aastal suletigi laev külastajatele ja jäeti praktiliselt kasutuna sadama A-ujuvkai äärde seisma. Ajaloolise väärtusega, aga juba kehvas seisus laeva ei soovinud raha puudusel tagasi kodumaale viia ka sakslased. Et Meremuuseum soovis kaikoha Lennusadamas mõistlikumaks kasutamiseks vabastada, viidi Sulev mõne aasta pärast Miinisadamasse, kus jäi ootama lõplikku mahakandmist. 
2021. või 2022. aastal anti Sulev lammutamisele.
Terje Põvvat

Terje Põvvat (sündinud 13. märtsil 1981 Viljandis) on Eesti ühiskonnategelane ja keskkonnakaitsja.
Haridus.
Lõpetanud 1999. aastal Viljandi Maagümnaasiumi (õpilasomavalitsuse liige 1993–1999) ja 2016. aastal Tartu Ülikooli magistriõppe bioloogiaõpetaja erialal.
Elukäik.
Töötas Viljandi Kesklinna Kooli bioloogiaõpetajana.
Ta on maailma esimene kolmiknegatiivse rinnavähi tuleviku ravivõimaluste katseisik.
Poliitiline tegevus.
Põvvat on 2004. aastast Eesti Rohelise Liikumise liige ja kuulus 2006–2020 Erakonda Eestimaa Rohelised. Pärast Eesti Rohelise Liikumise juhatuse liikme üheaastast ametiaega oli ta 29. maist 14. detsembrini 2010 Erakonna Eestimaa Rohelised juhatuse liige.
Isiklikku.
Ta valdab inglise ja ladina keeli.
Tal on laps.
Ta põeb 2022. aasta juunist kolmiknegatiivset rinnavähki.
Necmettin Erbakan

Necmettin Erbakan (29. oktoober 1926 Sinop – 27. veebruar 2011 Ankara) oli Türgi poliitik.
Erbakan sündis Türgi kõige põhjapoolsemas linnas Sinopis, kus tema isa oli mõjukast suguvõsast pärit kohtunik Mehmet Sabri ja tema ema oli Sabri teine naine Kamer.
Ta lõpetas Istanbuli Keskkooli ja seejärel 1948 Istanbuli Tehnikaülikooli mehaanikateaduskonna "cum laude". Seejärel sai ta Aacheni ülikoolist filosoofiadoktori kraadi. Siis hakkas ta tööle Istanbuli Tehnikaülikoolis lektorina ja määrati 1965 professoriks.
1969 hakkas ta poliitikuks ja valiti Lõuna-Türgis asuva Konya rahvasaadikuks. Ta asutas islamistliku organisatsiooni Rahvuslik Vaade ja sai üheks selle juhtidest. Tänapäeval kinnitab see organisatsioon, et sõna "rahvuslik" tuleb mõista oikumeenilise monoteismina.
Sellest ajast peale oli Erbakan aastakümneid Türgi poliitikas oluline tegelane. Ta on olnud paljude islamistlike erakondade asutaja või juht. Vastavalt põhiseadusele on Türgi ilmalik riik ning seetõttu on paljud Erbakani erakonnad tunnistatud kohtus religioosseteks ja seetõttu keelustatud. Nendest erakondadest Rahvusliku Päästmise Partei oli koalitsioonivalitsuses 1974 Küprose kriisi ajal. Pärast 1980. aasta Türgi riigipööret keelati tal poliitikas osaleda ja tema erakond keelustati. 1987. aasta referendumi põhjal see keeld tühistati ja Erbakan moodustas Heaolupartei. Pärast seda, kui see erakond kohtu poolt islamiäärmuslikuna keelustati, moodustas ta 1997 Voorusepartei. See keelustati 2001, misjärel Erbakan asutas Õnnepartei, mida juhtis 2003–04 ja seejärel alates 2010 kuni oma surmani.
Ta oli 28. juunist 1996 kuni 30. juunini 1997 Türgi peaminister.
Golden State Warriors

Golden State Warriors on Põhja-Ameerika korvpalliliiga NBA klubi. Meeskond mängib läänekonverentsi Vaikse ookeani divisjonis ja peab oma kodumänge San Franciscos Chase Centeris.
Algselt Philadelphia Warriorsi ja seejärel San Francisco Warriorsi nime kandnud klubi võttis praeguse nimekuju kasutusele 1971. aastal.
Warriors on NBA üks edukamaid klubisid, meistriks on tuldud kuus korda: 1947., 1956., 1975., 2015., 2017. ja 2018. aastal. Sellest enamat on suutnud vaid Boston Celtics ja Los Angeles Lakers.
Ajalugu.
Warriors asutati 1946. aastal Philadelphias ja selle esimeseks peatreeneriks palgati Eddie Gottlieb. Skoorikuninga Joe Fulksi vedamisel tuldi värskelt loodud korvpalliliiga BAA (NBA eelkäija) meistriks, kui finaalis alistati Chicago Stags 4 : 1.
BAA meistriks tuldi ka hooajal 1955/56, kui finaalseerias alistati Fort Wayne Pistons 4 : 1. Meeskonna liidriteks olid tulevased kuulsuste halli liikmed Paul Arizin, Tom Gola ja Neil Johnston. 
1959. aasta "draft"'is valis Warriors Wilt Chamberlaini. Kuuel järgmisel hooajal oli Chamberlain nii Warriorsi kui ka kogu liiga skooriliider ning tema karjääri üheks tähtsündmuseks kujunes 2. märtsil 1962 peetud mäng New York Knicksi vastu, kus ta viskas NBA rekordit tähistavad 100 punkti.
1962. aastal sai Franklin Mieulist uus enamusomanik ja ta kolis klubi San Francisco lahe äärde. Aastatel 1962–1971 kandis klubi nime San Francisco Warriors. 1963–64. hooaja eel valiti "draft"'ist keskmängija Nate Thurmond. Samal hooajal jõudis Warriors NBA finaali, kus kaotati Boston Celticsile 1 : 4. 
Järgmisel hooajal vahetati Chamberlain Philadelphia 76ersisse, misjärel suudeti võita vaid 17 mängu. NBA meistriks tuldi jälle 1975. aastal, siis juba Rick Barry ja Jamaal Wilkesi eestvedamisel.
Kulus aastakümneid, enne kui Warriors pääses taas NBA meistrivõistlustel tegijate sekka. Eriti edukaks kujunesid hooajad 2014/15–2018/2019, kui Warriors mängis viis hooaega järjest NBA finaalis, tulles NBA meistriks 2015., 2017. ja 2018. aastal. Viimaste võitude peaarhitektid olid Stephen Curry, Klay Thompson, Draymond Green, Kevin Durant ja peatreener Steve Kerr.
Linnar Liivamägi

Linnar Liivamägi (sündinud 27. aprillil 1964 Tallinnas) on eesti jurist.
Varia.
12-aastase poisina mängis ta sepa rolli ETV lastelavastuses "Kuidas kuningas kuu peale kippus" (1976).
Muḩammad al-Bū‘azīzī

Muḩammad al-Bū‘azīzī, ka Mohamed Bouazizi (29. märts 1984 Sīdī Bū Zīd‎ – 4. jaanuar 2011 Bin ʿArūs) oli Tuneesia tänavakaubitseja, kes end 17. detsembril 2010 protestiks ametnike ülekohtu vastu põlema süütas. Tema tegu sai tõukeks Tuneesiat, seejärel aga suurt osa Põhja-Aafrikast ja Lähis-Idast haaranud rahvarahutustele ja eeskujuks mitmetele teistele araabia enesesüütajatele.
Tuneesia rahutuste tulemusel astus 14. jaanuaril tagasi Tuneesiat 23 aastat valitsenud president Zayn al-‘Ābidīn bin ‘Alī.
Ta oli postuumselt 2011. aasta Sahharovi auhinna saajate hulgas.
Old Faithful

Old Faithful on geiser USA-s Yellowstone'i rahvuspargis.
Geiser asub Wyomingi osariigis Tetoni maakonnas. Tema geograafilised koordinaadid on . Ta asub 2240 meetri kõrgusel merepinnast.
Geiser purskab 32–56 (keskmiselt 44) meetri kõrgusele. Ühe purskega paiskab geiser üles 14–32 m³ vett. Purse kestab 1,5–5 minutit, pursete intervall on 45–125 minutit.
Geisrile on pannud nime poliitik ja maamõõtja Henry Washburn oma 1870. aasta ekspeditsioonil.
Ajapikku on kahe järjestikuse purske keskmine vahe suurenenud. 1939. aastal oli see 66,5 minutit, tänapäeval 90 minutit. Selle põhjus pole teada. On võimalik, et maavärinad on mõjutanud põhjavee taset selles piirkonnas.
Läbi aegade on registreeritud 137 tuhat purset. Nende põhjal kirjeldas Harry Woodward 1938 esimesena pursete vaheaja ja kestuse suhet matemaatiliselt: mida pikem on kahe purske vahe, seda kauem purse kestab.
Tänapäeval Woodwardi mudel enam ei kehti, kuid ajapikku on pursked muutunud paremini ennustatavaks. Old Faithful purskab 65 minuti pärast alla 2,5 minuti kestnud purset või 81 minuti pärast üle 2,5 minuti kestnud purset. Selle mudeli eksimispiir on 10 minutit.
Aastail 1983–1994 mõõdeti geisris vee temperatuuri ja rõhku. 22 m sügavusel oli vee temperatuur 118 °C, samasugune kui 1942. aastal. Purske ajal on ülekuumenenud auru temperatuur kuni 129 °C. Ühtlasi filmiti geisri sees toimuvaid protsesse 13 m sügavusel.
Old Faithful ei ole Geisrite pargis kõige suurem ega kõige kõrgem geiser – see tiitel kuulub geisrile Steamboat, mille pursked on raskesti ennustatavad ja mis purskab keskmiselt paari aasta tagant, kuigi on juhtunud, et ka kolm korda aastas. Old Faithfuli populaarsus seisneb selles, et ta purskab sageli.
Ave Kikas

Ave Kikas (sündinud 30. detsembril 1968) on eesti aiandusteadlane, Polli Aiandusuuringute Keskuse juhataja.
Ta õppis aastatel 1986–1991 Tartu Ülikoolis bioloogia-geograafia teaduskonnas bioloogia erialal.
Kadri Karp

Kadri Karp (sündinud 21. jaanuaril 1958) on eesti aiandusteadlane ja Eesti Maaülikooli professor.
Ta lõpetas aastal 1976 Tartu 5. Keskkooli ja aastal 1982 Eesti Põllumajanduse Akadeemia. Aastatel 1992–1995 oli ta Eesti Põllumajandusülikoolis magistrantuuris ja aastatel 1998–2001 samas doktorantuuris. Aastal 2001 kaitses ta doktoriväitekirja teemal "Agrotehniliste võtete ja sordi mõju mesimuraka (Rubus arcticus) ja aedmaasika (Fragaria ananassa) taime kasvule ja saagile", doktoritöö juhendaja oli Ao Pae.
Ta töötab Eesti Maaülikooli Põllumajandus- ja keskkonnainstituudi aiandusosakonna juhatajana.
Sügav uni

"Sügav uni" (inglise keeles "The Big Sleep") on Raymond Chandleri 1939. aastal ilmunud kriminaalromaan, milles esimest korda astub üles eradetektiiv Philip Marlowe.
Romaani pealkiri on surma eufemism.
"Sügav uni" oli omas ajas uudne selle poolest, et kuritegusid uuriv detektiiv ei kasutanud üksnes oma mõistust nagu näiteks Hercule Poirot, vaid laskub ka ise kurjategijatega tulevahetusse ja kaklusse ning mitte tingimata edukalt, vaid korra detektiiv ka saab peksa, vangistatakse ja seotakse kinni.
Romaan on tähelepanuväärne keerukuse poolest. Enamik tegelasi puutub omavahel kokku ja romaani kestel tuleb välja palju saladusi.
Sisututvustus.
Peategelane Marlowe palgatakse uurima väljapressimisjuhtumit, kuid pärast raamatukaupmees Geigeri mõrva kistakse eradetektiiv allilma räpastesse mängudesse.
Tapetakse kuus inimest, neist ühe mõrvarit ei avalikustatagi ja ülejäänutest igaühe mõrvab erinev tegelane. Kohtu alla läheb mõrtsukatest ainult üks. Kui Chandlerilt küsiti, kes mõrvas Owen Taylori, siis vastas Chandler, et ta ei tea seda ka ise.
Eestikeelsed väljaanded.
Eesti keeles ilmus teos Olioni kirjastuse kaudu 1992. aastal Ralf Tominga tõlkes.
Tunnustus.
1990. aastal avaldatud edetabeli "The Top 100 Crime Novels of All Time" (UK Crime Writers Association) tulemuste põhjal on teos teisel kohal. Viis aastat hiljem ilmunud nimekirjas "The Top 100 Mystery Novels of All Time Selected" (Mystery Writers of America) asub raamat kaheksandal kohal. Prantsuse ajaleht Le Monde valis selle 1999. aastalsajandi 100 parima raamatu hulka.
Signal (ajakiri)

Signal oli Saksamaa Wehrmachti propagandaajakiri, mis ilmus aastatel 1940–1945.
Saksakeelset ajakirja levitati Šveitsis, teljeriikides ja Saksamaa poolt okupeeritud maades, kuid mitte Saksamaal. Ajakiri ilmus üle kahe nädala ligi 30 keeles, kõrgajal oli tiraaž 2,5 miljonit. Ajakiri oli värvifotodega illustreeritud ja hea trükikvaliteediga.
Kaaviar

Kaaviar on soolatud kalamari.
Enam kasutatakse punast (lõhilaste kalamari) ja musta kaaviari (tuurlaste kalamari).
Gustav Suitsu luulepreemia

Gustav Suitsu luulepreemia on Tartu linna ja sihtasutuse Tartu Kultuurkapital koostöös välja antav Tartu linna tunnustus luuletajale, kes on eelmisel kalendriaastal avaldanud vähemalt ühe kunstiliselt kõrgetasemelise luulekogu, mis kannab Gustav Suitsu luulele omaseid väärtusi. Luuleauhinna algatasid Tartu Kultuurkapital ja Tartu linnavalitsus kirjandusmuuseumi ettepanekul. Preemia antakse välja alates 2004. aastast ja see antakse üle igal aastal emakeelepäeval, 14. märtsil.
Zlín

Zlín on statutaarlinn Tšehhis, Zlíni maakonna ja Zlíni ringkonna keskus. Asub Dřevnice jõe ääres.
1949–1989 oli linna nimi Gottwaldov.
Eesti jalgpall

Eesti kohalikke jalgpallimeistrivõistlusi reguleerib Eesti Jalgpalli Liit.
Mehed.
Liigad.
Eesti meeste jalgpalli liigad on jagatud tugevuse järjekorras kuude liigasse. Alates tugevuselt kolmandast liigast, on liigad jagatud ka erinevateks piirkondadeks.
2013. aasta hooajast alates lisati kavasse täiendav liiga, Esiliiga B. 
Välislingid.
Harju maakohus tunnistas kuus meest jalgpalli kokkuleppemängudes süüdi, ERR, 24. aprill 2025
Ilmar Lehtpere

Ilmar Lehtpere (sündinud 24. detsembril 1950) on eesti luuletaja ja tõlkija.
Lehtpere kasvas üles Ameerika Ühendriikides New Yorgi ümbruses. Pikka aega elas ta Saksamaal. 
Aastatel 2007–2013 töötas ta Viljandi kultuuriakadeemias inglise keele õpetajana.
Ta on tõlkinud inglise keelde peamiselt Kristiina Ehini, aga ka Andres Ehini, Ly Seppeli, Livia Viitoli jt loomingut.
Ilmar Lehtpere on Eesti Kirjanike Liidu liige.
Jüri Kaarma

Jüri Kaarma (26. aprill 1950 Tallinn – 26. veebruar 2011) oli eesti graafik.
Elukäik.
Jüri Kaarma õppis Tallinna 46. Keskkoolis kunstiklassis koos tulevaste kunstiuuendajate Ando Keskküla, Andres Toltsi, Urmas Pedaniku ja Jüri Okasega. 1971. aastal asus Kaarma Eesti NSV Riiklikku Kunstiinstituuti graafikat ja raamatukujundust õppima, kuid õpingud katkestas väljaheitmine 1974. aastal. Kursusetööna valminud leporello kutsus kunstiinstituudis esile diskussiooni raamatukujundusest, mille tulemuseks olid lahkhelid ja Jüri Kaarma koolist väljaheitmine. Jüri Kaarma leporello "Must hobune", mis laialilaotatuna on pea seitsmemeetrine, ühendab fotode põhjal tehtud söejoonistusi, guašitehnikas visandeid ja tušijoonistusi ning iga lehekülg käsitleb eraldi teemat. 
Aastatel 1974–1976 oli Kaarma kunstiinstituudis graafika kateedri õppemeister foto erialal. 1981. aastal võeti Jüri Kaarma raamatukujundajana Eesti NSV kunstnike Liidu liikmeks.
Looming.
Jüri Kaarma tegeles eelkõige raamatugraafikaga, kuid tegi ka muu hulgas plakateid ja söejoonistusi. Sai tuntuks ajakirjade Vikerkaar, Looming ja Loomingu Raamatukogu (1978–1992) sarja kujunduste autorina. Tunnustust pälvisid Jüri Kaarma kujundused Eesti kultuurilugu ja arhitektuuri ajalugu tutvustavatele teostele ning eesti modernistlike kunstnike monograafiatele. Tema kujundatud on muu hulgas Eesti entsüklopeedia, sari "Avatud Eesti raamat" ja osa sarjast "Maailm ja mõnda".
Isiklikku.
Jüri Kaarma oli Melanie Kaarma ja Voldemar Kaarma poeg. Mari Kaarma on Jüri Kaarma õde. Juvenalius (Märt) Kaarma on tema vend.
Jüri Kaarma oli abielus Eve Kasega.
Esiliiga 2011

Esiliiga 2011 oli Eesti jalgpalli tugevuselt teise liiga Esiliiga 2011. aasta hooaeg.
Liigatabel.
Esiliiga üleminekumängud.
Hooaja lõpus osalevad Esiliiga 8. koht ja II liiga 2011 üleminekumängude võitja üleminekumängudel, kahe mängu kokkuvõtte võitja mängib tulevasel aastal Esiliiga 2012 ja kaotaja II liiga 2012.
"Tartu JK Tammeka II võitis koondtulemusega 5:2."
"Tartu JK Tammeka II võitis penaltiseeria 4:5 ja säilitas koha Esiliigas."
Mängutulemused.
Iga meeskond mängib kõikide vastastega 4 korda, kaks korda kodus ja kaks korda võõrsil, kokku 36 mängu.
Hooaja esimene pool.
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 style="background: #DFE7FF;"|1 : -2
 
 
 
Hooaja teine pool.
 
 
 
 
 
 
 
 
 
 
 
 
 
 
 
 
 style="background: #FFDFDF;"|- : 12
Eesti Jalgpalli Liidu aumärgid

Eesti Jalgpalli Liidu aumärgid on autasud, mida annab välja Eesti Jalgpalli Liit. Aumärke on kahte tüüpi: kuldmärk ja hõbemärk.
Graafiline struktuurivalem

Skelettvalem ehk skelettstruktuur ehk graafiline struktuurivalem on orgaanilise ühendi struktuuri lihtsustatud üleskirjutus, milles süsiniku aatomite ja nendega seotud vesiniku aatomite sümbolid on ära jäetud, kuid juurdemõeldavad. Skelettvalemeid kasutatakse orgaaniliste ühendite struktuuri kiireks ja mugavaks joonistamiseks. Alloleval joonisel on võrdluseks kõrvuti toodud etanooli molekuli ruumiline mudel, struktuurivalem ja skelettvalem:
Skelettstruktuuride korral näidatakse süsiniku aatomite vahelised kovalentsed sidemed, mille lõikumispunktides olevad süsiniku aatomid ja nendega seotud vesiniku aatomid on juurdemõeldavad arvestades, et süsinik on nelja- ja vesinik ühevalentne. Kuid heteroaatomid ja funktsionaalrühmad kirjutatakse välja keemiliste sümbolite abil. Paremal oleval joonisel on näha heteroaatomite, kolmiksidemete, benseeni tsüklite ja stereokeemia (enantiomeeride) kujutamine skelettvalemis.
Skelettvalemiga saab kujutada ka alkeenide "cis"- ja "trans"-isomeere. Lainelise joonega kujutatakse keemilist sidet kui stereoisomeer ei ole teada või kui tegemist on isomeeride seguga (vaata allolev joonis).
Vesiniksidemeid kujutatakse punktiirjoonega.
Kokkuleppeliselt on orgaanilises keemias kasutusel kindlad sümbolid enamesinevate aatomirühmade (asendusrühmade) tähistamiseks. Neid sümboleid kasutatakse tihti ka skelettstruktuuride joonistamisel. Mõned näited:
Me = CH3– ; Et = CH3CH2– ; Ph = C6H5– ; Bn = C6H5CH2– ; X = halogeeni aatom ; R = alküülrühm, ka igasugune asendusrühm. 
"Siksakprojektsiooni" korral esitatakse süsinikuahel siksakjoonena tasapinnal. Vajadusel lisatakse stereoisomeere eristavad sidemed.
Klaasist Võti (auhind)

Klaasist Võti on kirjandusauhind, mida annab välja Põhjamaade kriminaalkirjanikke ühendav organisatsioon Skandinaviska Kriminalsällskapet. Võistlus on nimetatud kirjanik Dashiell Hammetti 1931. aastal ilmunud samanimelise teose järgi.
Klaasist võti

"Klaasist võti" on Dashiell Hammetti 1931. aastal ilmunud poliitiline kriminaalromaan.
Põhjamaade kriminaalkirjanike organisatsioon Skandinaviska Kriminalsällskapet annab välja samanimelist kirjandusauhinda.
Eestikeelsed väljaanded.
Eesti keeles ilmus romaan 1987. aastal Eesti Raamatu kirjastuse sarjas "Mirabilia" koos jutustusega "Kõhn mees". Teosed on tõlkinud Ralf Toming ja Valda Raud.
Tunnustus.
1990. aasta edetabelis "The Top 100 Crime Novels of All Time" (UK Crime Writers Association) oli teos 31. kohal. Viis aastat hiljem ilmunud nimekirjas "The Top 100 Mystery Novels of All Time Selected" (Mystery Writers of America) oli see romaan 88. kohal.
Aleksander Kurtna nimeline auhind

Aleksander Kurtna nimeline auhind on üks Eesti teatri aastaauhindadest, mille Eesti Teatriliit annab näidenditõlgete eest, millest vähemalt ühte on lavastatud vaadeldaval ajavahemikul. Auhinna saajalt eeldatakse pikaajalist draamatekstide tõlkimist. Eesti Teatriliidu juhatus asutas auhinna 1988. aastal Ülev Aaloe, Paul-Eerik Rummo ja Mati Undi ettepanekul. Auhinnaga kaasneb Vaike Pääsukese kujundatud auaadress ja Eesti Kultuurkapitali rahaline preemia.
Dashiell Hammett

Dashiell Hammett (27. mai 1894 – 10. jaanuar 1961) oli ameerika kirjanik, kes sai tuntuks "karmi stiili" ("hard-boiled") kriminaalromaanide ja novellikogudega.
Elulugu.
Esimese maailmasõja ajal armees teenides haigestus Dashiell Hammett Hispaania grippi. Hiljem põdes ka tuberkuloosi. Ameerika Ühendriikides haiglas olles tutvus ta Josephine Dolaniga, kellega hiljem abiellus. Aastatel 1915–1921 töötas mees Pinkertoni eradetektiivibüroos ("Pinkerton National Detective Agency"). Hammett oli vasakpoolsete vaadetega ja pooldas kommunistlikku liikumist, kuuludes aastatel 1930–1937 Ameerika Ühendriikide Kommunistlikku Parteisse. Teise maailmasõja ajal elas üle rünnaku Pearl Harborile. Sõja lõpuni teenis aga Aleuudidi saarestikus. 1950. aastatel sattus kirjanik Joseph McCarthy kommunistide jälitamise kampaania ohvriks, viibides viis kuud vanglas. Tema raamatud kõrvaldati raamatukogudest. Elu viimased kümme aastat elas Dashiell Hammett erakuna.
EKNK Kuressaare kogudus

EKNK Kuressaare Kogudus kuulub koos Orissaare kogudusega Saare-Lääne praostkonda. Kiriklik alluvus: Eesti Kristlik Nelipühi Kirik (EKNK).
Koguduse hoonet nimetatakse ka Kuressaare Nelikaare kirikuks (Nelipühi kirik Kaare tänaval).
2011. aasta seisuga juhib kogudust pastor Alur Õunpuu.
Akropol

Akropol oli Vana-Kreekas linnriigi ehk polise keskele kaljukünkale ehitatud kindlus. Tuntuim on Ateena akropol.
Sõna "akropol" (kreeka keeles Ακρόπολις) tähendab "kõrgeimat templit" ("akros, akron" 'serv, äär' + "polis" 'linn'). Hilisemal ajal on sarnases tähenduses kasutatud näiteks sõna "tsitadell".
Kaitse-eesmärgil valisid inimesed juba muistseil aegadel uue asula rajamiseks tihti kõrgema paiga, tihti järskude külgedega mäekünka. Paljudes maailma regioonides said just kindlustest keskused, mille ümber madalamale pinnale kasvasid suured linnad, näiteks tänapäeva Rooma. Kesk-Itaalias paiknevad paljud väikesed asulad tänini kindlustatud elupaikade ümber, mida nimetatakse "La Rocca".
Omalaadseist tuntuim on Ateena akropol, mida ajalooliste seoste ning mitme kuulsa ehitise (eelkõige Parthenoni) tõttu tuntakse lihtsalt kui Akropoli. Kreeka mannermaalt levisid akropolid kiiresti Kreeka kolooniatesse.
Ehkki sõna "akropol" on Kreeka päritolu ning seostub peamiselt kreeka linnade Ateena, Argose, Teeba ja Korintosega, on seda kasutatud seda ka teiste sarnaste kindluste kohta, näiteks Roomas, Jeruusalemmas, keltide-aegses Bratislavas, paljudes Väike-Aasia linnades ning isegi Edinburghi Castle Rocki ja Iirimaal asuva Rock of Casheli kohta.
Mõnikord nimetatakse akropoliks ka maia linnade, näiteks Tikali ja Copáni keskseid komplekse, millesse kuuluvad väljakud ja püramiidid.
Tõstamaa Keskkool

Tõstamaa Keskkool on üldhariduskool Tõstamaal. Kool asub Tõstamaa mõisa härrastemajas.
Keskkool alustas tööd 1953. aastal. Vahepeal tegutses kool õpilaste vähesuse tõttu 8-klassilisena, kuid alates 1982. aastast on kool taas keskkool. 
31. augustil 2001 liideti Tõstamaa Keskkooliga Pootsi algkool.
Springer

Springer Science+Business Media S.A. ehk Springer on suur rahvusvaheliselt tegutsev kirjastus, mis on pühendunud peamiselt teaduslike raamatute ja ajakirjade väljaandmisele.
Kirjastuse peamised kontorid asuvad Berliinis, Heidelbergis, Dordrechtis, Chamis ja New Yorgis.
Kirjastuse Springer-Verlag asutas aastal 1842 Julius Springer.
Axel Springer SE

Axel Springer SE on suur multimeediumifirma ja perioodikakirjastus Euroopas.
Selle asutas 1946. aastal ajakirjanik Axel Springer.
Narva kultuur

Narva kultuur ehk Narva etapp oli esimene keraamikat kasutav kiviaja kultuur Eesti alal Eesti esiajaloos.
Praegu paigutatakse Narva etapp mesoliitikumi lõppu (umbes 5200–3900 eKr) ehk püügimajanduslikku kiviaega. Varem käsitleti seda neoliitikumi esimese järguna (5000–4000 eKr), kuna mesoliitikumi defineeriti siis keraamikaeelse ajastuna.
Peale Eesti levis samasugune kultuuriilming ka Lätis, Põhja-Leedus, Põhja-Valgevenes ja Loode-Venemaal. Arvatakse, et keraamikat õppisid seni piirkonnas levinud Kunda kultuuri asukad valmistama lõuna- ja kagu poolt lähtunud kultuurimõjude tagajärjel. Oma nime sai kultuurijärk ja sellele iseloomulik keraamika (Narva keraamika) 1950. aastatel Narva jõe alamjooksul uuritud muististe järgi. Praeguseks on Eestis teada üle 25 Narva kultuuri asulakoha.
Per Durst-Andersen

Per Durst-Andersen (sündinud 1954 Frederiksbergis) on taani keeleteadlane.
Meloodia (täpsustus)

Sõnal "meloodia" on mitu tähendust.
Kai Künnis-Beres

Kai Künnis-Beres (kuni 29. juuli 2005 Kai Künnis; sündinud 28. juunil 1961) on eesti bioloog ja poliitik.
Ta õppis aastatel 1979–1984 Tartu Riiklikus Ülikoolis ja lõpetas selle bioloogia erialal, 1994–1995 oli magistriõppes Tallinna Pedagoogikaülikoolis ja sai magistrikraadi geoökoloogias. Aastatel 1995–1998 õppis ta Tallinna Pedagoogikaülikooli doktorantuuris, kaitses 1999. aastal väitekirja "Spatio-temporal regulation of bacterioplankton distribution and composition in marine habitats" ja sai doktorikraadi.
Ta on töötanud Tallinna Ülikooli meresüsteemide instituudi teadurina, uurides hüdrobioloogia ja ökoloogia valdkonda. 
2022. aastast töötab ta Tallinna Keskkonna ja Kommunaalameti keskkonnahoiu ja -korralduse juhtivspetsialistina.
Poliitiline tegevus.
Ta on Eestimaa Rohelise erakonna juhatuse liige.
Ta kandideeris 2014. aasta Euroopa Parlamendi valimistel, sai 187 häält ja ei osutunud valituks.
Soome kriminaalkirjanduse auhind

Soome kriminaalkirjanduse auhind on kirjandusauhind, mida annab välja Soome kriminaalromaanikirjanikke ühendav organisatsioon Suomen dekkariseura ry. 
Auhind Aasta Juhtlõng ("Vuoden johtolanka") asutati 1984. aastal Orivesi linnas ning see antakse parima soome autori teose eest. Alates 1993. aastast antakse selle kõrval välja ka tõlkekirjanduse auhinda ("Ulkomaisen jännityskirjallisuuden kunniakirja"). 
2005. ja 2009. aastal anti välja eripreemia Hornanlinna-kunniakirjat.
Eesti Äritarkvara Liit

Eesti Äritarkvara Liit (EÄL) on Eestis tegutsevaid arvutite ja tarkvara tootjaid ning edasimüüjaid ühendav sõltumatu organisatsioon, mille peamiseks eesmärgiks on edendada tarkvara seaduslikku kasutamist Eestis ning anda seeläbi oma panus kohaliku IT sektori arengule, ausama ettevõtluskeskkonna loomisele ja autoriõiguse väärtustamisele ühiskonnas läbi teadlikkuse tõstmise intellektuaalomandi valdkonnas.
Ajalugu.
EÄL kui organisatsioon kutsuti ellu 1997. aastal BSA Eesti Komitee nime all. EÄL on teinud tihedat koostööd Business Software Alliance’iga (BSA) (ka "The Software Alliance") ning vabariigi seadusandliku ja täidesaatva võimu esindajatega, olles oma valdkonna esimene avalik teerajaja ning pädevaid eksperte koondav organisatsioon. EÄL on oma tegevuses järjepidevalt propageerinud õiguspärast käitumist ühiskonnas ning EÄL-i tegevus on aidanud ettevõtetel saavutada kontrolli oma tarkvara kasutamise üle. läbi tarkvarahalduse ja regulaarsete legaalsusauditite.
Tegevused.
Eesmärkide saavutamiseks on valitud järgmised peamised tegevussuunad:
Liikmed.
EÄLi liikmeskonda kuuluvad 2011 jaanuari seisuga:
Karismaatiline Episkopaalkirik

Karismaatiline Episkopaalkirik, täisnimega Karismaatilise Episkopaalkiriku Rahvusvaheline Osadus (inglise keeles "The International Communion of the Charismatic Episcopal Church"), on 1992. aastal asutatud iseseisev (autokefaalne) kristlik kirik. Ametliku seisukoha järgi ei ole Karismaatiline Episkopaalkirik eraldunud ühestki teisest usulahust ega usutunnistusest, vaid tekkis selliste sakramentaalsete, evangeelsete ja karismaatiliste traditsioonide ühte koondumise tagajärjel, mida peetakse kirikus apostlikust ajajärgust tänapäevani kestnud olevat.
Karismaatiline Episkopaalkirik pärineb aastast 1992, kui Lõuna-Californias õnnistati piiskopiks esimene Karismaatilise Episkopaalkiriku piiskop dr Austin Randolph Adler. See 26. juunil 1992 toimunud ordinatsioon tähistab ametlikult uskkonna rajamist. Samal päeval kokkutulnud Karismaatilise Episkopaalkiriku esimene sinod deklareeris, et Karismaatilise Episkopaalkiriku missioon on "tuua meieni varakiriku rikas sakramentaalne ja liturgiline pärand, nelipühi vägi ja pühakirja vääramatu tõde ühtses Kristuse Kiriku väljenduses, pakkudes kodu kõikidele kristlastele, kes otsivad elavat, võimsat, energilist ja stabiilset kogudust, milles kasvada armastuses üksteise vastu ja meie tunnetuses ja armastuses Jumala vastu".
Karismaatiline Episkopaalkirik kasutab anglikaani kiriku palveraamatut "The Book of Common Prayer", sel on apostellik suktsessioon nii anglikaani kiriku, rooma-katoliku kiriku kui ka vanakatoliku kiriku liini kaudu. Karismaatiline Episkopaalkirik ei ordineeri vaimulikuametisse naisi.
Eestis kuulub Karismaatilise Episkopaalkiriku Rahvusvahelisse Osadussse 1996. aastast tegutsev Eesti Karismaatiline Episkopaalkirik. Eesti Karismaatiline Episkopaalkirik on Eesti Kirikute Nõukogu liige. EKEK liikmeskonda kuulub ligi 300 liiget 3 koguduses.
Ülemaailmselt kuulub Karismaatilisse Episkopaalkirikusse ligi 30 riigis (sh. USA, Filipiinid, Hongkong, Saksamaa, Prantsusmaa, Itaalia, Holland, Portugal, Puerto Rico, Hispaania, Keenia, Uganda, Läti, Brasiilia, Costa Rica, Suurbritannia, Burundi, Sudaan, Rwanda, Tansaania, Kanada, Monaco, Jaapan jt) enam kui 1200 kogudust rohkem kui ühe miljoni liikmega, 75% liikmeskonnast on Aafrikas, kõige enam on ICCEC liikmeid Ugandas – üle 400 000. ICCEC suurim kogudus on Püha Kolmainsuse kogudus Recifes Brasiilias enam kui 7000 liikmega, sellele järgneb Kuningas Kristuse kogudus Manilas Filipiinidel 4000 liikmega. Ülemaailmselt juhivad ICCEC tööd 5 peapiiskoppi ja 40 piiskoppi.
Lapsepõlv

Lapsepõlv on inimese arenguetapp sünnist suguküpsuse alguseni. Kuigi suguküpsuse algus on individuaalselt varieeruv, arvatakse, et lapsepõlve ülempiir saabub umbes 11–13 aasta vanuses. 
Lapsepõlve jooksul toimub inimese väga kiire füüsiline ja psüühiline areng. Kriitiliselt oluline arenguetapp on varane lapsepõlv. Selle katkestamine, näiteks ühiskonnast isoleerimisega, võib põhjustada raskeid psüühilisi häireid. 
Lapsepõlv kestab inimelust umbes kümnendiku ja lapse iseloomu põhjal saab oletada, milliseks kujuneb tema iseloom täiskasvanud inimesena. 
Lapsepõlv jaotatakse neljaks osaks:
Karl von Mensenkampff

Karl August von Mensenkampff (9. juuni (vkj 28. mai) 1870 Tarvastu – 5. veebruar 1939 Viljandi) oli baltisaksa põllumees ja mõisaomanik.
Elulugu.
Karl August von Mensenkampff põlvnes baltisaksa aadliperekonnast. Ta sündis Tarvastu mõisniku Jakob (James) Moritz Justus von Mensenkampffi (1834−1913) vanema pojana. Õppis Viljandi maagümnaasiumis ja Riia linnagümnaasiumis. Seejärel astus Saksamaal Göttingeni ülikooli, kus tudeeris põllumajandust. 
1898. aastal võttis ta isalt Tarvastu mõisa majandamise üle. Ametlikult läks mõis tema kätte kingitusena alles 1905. aastal. 1904. aastal ostis ta Holdre mõisa, mille ta aga juba 1909. aastal ära müüs. 1911. aastal ostis ta Pahuvere mõisa, mis jäi tema kätte kuni maareformini. 14. juulil 1918 toimunud maapäeval valiti ta Pärnu-Viljandi kreisisaadikuks. Teenis Balti rügemendis. Pärast mõisate võõrandamist jäeti tema kätte Tarvastu mõisasüda kahe normaaltalu ulatuses. 1934. aastal määrati talle võõrandatud mõisa kompensatsiooniks ligi 63 000 krooni. Jäänukmõisa majandas ta kuni oma surmani, sealhulgas katsetades ebaõnnestunult karakullilammaste pidamist. Viimastel eluaastatel elas tagasitõmbunult, osaledes vaid kohalike baltisaksa seltside tegevuses. Haiguse tõttu viibis ta Viljandis ravil, kus ta surigi. Ta maeti Mensenkampffide perekonnarahulasse Tarvastu mõisa kalmistul.
Karl von Mensenkampff põllumehena.
Põllumehena oli Mensenkampff ettevõtlik. Ajalehes Sakala 1939. aastal ilmunud nekroloogis iseloomustati tema tegevust järgmiselt:
1931. aastal eraldas põllutööministeerium Mensenkampffile Tarvastus 32-hektarilise eriotstarbelise maalapi. Viimane pidi seal hakkama kasvatama heinaseemet. Ministeeriumi ajendas otsust langetama asjaolu, et Mensenkampffi peeti asjatundjaks.
Viljandi linnusepargi rippsild.
1931. aastal kinkis ta varem Tarvastus asunud rippsilla portaalid ja kandetrossid Viljandi linnale. Sild seati juba samal aastal üles Viljandi lossimägedes ja on tänapäeval Viljandi rippsilla nime all tuntud kui üks Viljandi sümboleid.
Perekond.
Karl von Mensenkampff oli kaks korda abielus. Esimest korda naitus ta 1901. aastal Viljandi mõisniku tütre vabapreili Alexandrine von Ungern-Sternbergiga (1878−1934), kuid see liit lahutati 1924. aastal. Juba samal aastal abiellus ta Anna Werpachowskaga (1894−1984). Kahest abielust oli tal kokku kolm poega ja kaks tütart. Perekonnaliini jätkas inseneriharidusega vanem poeg Kurt Justus von Mensenkampff (1902−2001), kelle järeltulijad elavad tänini Saksamaal.
Bülbüllased

Bülbüllased ("Pycnonotidae") on väikeste ja keskmise suurusega laululindude sugukond värvuliste seltsist. Liike on umbes 130.
Levik.
Bülbüllased on looduslikult levinud Aafrikas (peale Sahara), Madagaskaril, Komooridel,
Maskareenidel, Seišellidel, Lähis-Idas, Lõuna-Aasias, Jaapanis, Taiwanis ja Malai saarestikus (peale mõne Maluku saare ja Uus-Guinea).
Mõnda liiki on introdutseeritud ka mujale.
Välimus.
Bülbüllaste sulestik on kohev ja enamasti tagasihoidlikult oliivroheliste, kollaste või pruunide toonidega. Vähesed liigid on ereda värvusega. Bülbüllastel on suhteliselt laiad ja tömbi otsaga tiivad, keskmise pikkusega saba ning lühikesed ja nõrgad jalad.
Eluviisid.
Bülbüllased asustavad kultuur- ja metsamaastikku. Nad toituvad peamiselt marjadest, ka seemnetest ja putukatest. Bülbüllased on monogaamsed. Kausja pesa ehitavad nad puu või põõsa okste vahele 1–15 meetri kõrgusele. Kurnas on 2–5 muna. Pärast pesitsusaega tegutsevad nad salkades.
Ida-Niidu

Ida-Niidu (lühend IN) on Kuressaare peamiselt paneelmajadega linnajagu, mis tekkis Eesti NSV perioodil kunagisse linnaserva. 
Linnajagu ümbritsevad Niidu tänav ja Ida tänav, mis piirkonda otsekui kahe pihu vahel hoiavad.
Välislingid.
Aasta 2010 Kuressaare Ida tn. veebikaameras
Kaare tänav (Kuressaare)

Kaare tänav on tänav Kuressaares, mis tekkis Pihtla tee äärse endise Nõukogude piirivalve sõjaväeosa territooriumile. 
Kaare tänav algab Pihtla teelt ja lõpeb ristudes Sirge tänavaga. 
Hooned Kaare tänaval.
Pihtla teel Kaare tänava alguses asub Makrose hulgimüügiladu (osa endisest sõjaväeosast). 
Kaare tänaval asuvad veel 
Endisest sõjaväelisest kompleksist on lammutatud väravamajake, mis asus praeguse hulgimüügilao ja kiriku vahel. Samuti on lammutatud vana katlamaja ning selline Nõukogude-aegne butafooria nagu obelisk, paraaditribüün, autahvel ja klubi teadetetahvel. 
Ülejäänud endisele sõjaväeosale kuulunud hooned ja rajatised jäävad praeguse Sirge tänava, Arhiivi tänava ja lähedusse jääva Marientali tee (Kuressaare ringtee) äärde. 
Kaarekujulise tänava läheduses asuvad ka Marientali linnaosa, Saare Maa-arhiiv, Makrose hulgimüügiladu, Harakapesa müügipinnad, pesumaja (OÜ Pesumees) ja autobussibaas.
Tõeline visadus

"Tõeline visadus" (inglise "True Grit") on 2010. aasta Ameerika Ühendriikide film, mille lavastasid vennad Joel Coen ja Ethan Coen. 
Peaosi mängivad Jeff Bridges, Hailee Steinfeld, Matt Damon, Josh Brolin ja Barry Pepper.
Film kandideeris kümnele Oscarile, kuid ei saanud neist ühtegi.
Kirill Chukavin

Kirill Chukavin (sündinud 25. juunil 2002) on Eesti maletaja, FIDE meister (2018).
Ta on tulnud korduvalt Eesti noortemeistriks kuni 14-aastaste, kuni 16-aastaste ja kuni 18-aastaste seas. 2019. aastal tuli ta eesti juunioride meistriks.
2010 saavutas ta noorte MM-il kaheksanda koha.
2021. aastal lõpetas ta Lasnamäe Gümnaasiumi.
Jeff Bridges

Jeffrey Leon Bridges (sündinud 4. detsembril 1949 Los Angeleses) on Ameerika Ühendriikide filminäitleja ja muusik.
Aastal 2010 võitis Jeff Bridges Oscari parima meespeaosatäitja kategoorias filmi "Metsik süda" eest.
George Curzon

George Nathaniel Curzon, esimene markii Curzon of Kedleston (11. jaanuar 1859 Kedleston, Derbyshire – 20. märts 1925 London) oli Suurbritannia poliitik, India asekuningas ja Suurbritannia välisminister. Ta esitas Poola ja NSV Liidu eraldusjoone, mida tuntakse tema nime järgi Curzoni liinina.
Curzon lõpetas Eton College'i ja Oxfordi Ülikooli Balliol College'i.
Kadaka tänav (Kuressaare)

Kadaka tänav on endise Kaarma-Suurevalla maade põldudele tekkinud tänav Kuressaare põhjaosas.
Kadaka tänav algab Tehnika tänava ristmikult ja lõpeb ristudes Põhja tänavaga.
Kavas on rajada kergliiklustee tüüpi läbimurre Põhja tänava ja endise koondise hoovi tekkinud Talli tänava kaudu linna peatänavale Tallinna tänavale.
Tänava kujunemise lugu.
Tänava areng sai alguse Saaremaa Metsamajandi kõrvale majandi poolt 1970. aastate alguses rajatud tööliste elamutest. Paljud kortermajad ja haljastuse on rajanud töölistest elanikud ise.
Tööliste ja ülemuste hierarhiat peegeldavad piirkonnas levinud kolme tüüpi (kontorihoone, eramud, puu- ja keskküttega korterelamud ja majandi tüüpprojekti järgi ehitatud eramud) kuni kahekorruselised hooned. Piirkonda võib mõnel määral võrrelda ka aedlinnakuga. Elamute naabruses asunud nõukogudeaegse "koondise" (traktorimajandi) töötajate põllumaa võtsid viimseni enda alla aktiivse arenguperioodi lõpus 1980. aastatel piirkonda tekkinud (Kadaka, Põhja ja Kalevi tänavaga piirnevad) garaažikompleksid. Piirkonnast on kadunud ka metsamajandi kontorihoone juures asunud tuletõrjekomando vaatlustorn.
Kontorihoonest garaažideni kulgeb paralleelselt Kadaka tänavaga umbes sama pikkusega ja ikka veel nimetu tagatänav, mille äärsete majade numbrid kannavad lisamärgistusena a- või b tähte. Nüüdseks asfalteeritud tagatänav rajati ilmselt varuligipääsuna metsamajandi töötajate elamutele.
Tänava nimi.
Tänava nimi on pandud ilmselt piirkonnas vabalt kasvavate kadakapõõsaste järgi, millest paljud kaunistavad tänavat tänini. Jätkuvalt looduslähedase ja rohelisena on tänav aja jooksul meelitanud sinna rebaseid, jäneseid, siile, öökulle, kakke ja teisi metsloomi.
Kadaka tänav

Kadaka tänav on mitme Eesti tänava nimi.
Heteroaatom

Heteroaatom on orgaanilise ühendi molekulis esinev mis tahes muu elemendi aatom peale süsiniku ja vesiniku. Tavaliselt kasutatakse heteroaatomi mõistet kitsamas tähenduses, pidades silmas heteroaatomit, mis asendab süsiniku aatomit keemilise ühendi põhiskeletis olevate süsiniku aatomite vahel. Kõige sagedamini esinevad heteroaatomid on lämmastiku, hapniku, väävel, fosfori, boori, vismuti ja arseeni aatomid. Ühes molekulis võib olla ka mitu heteroaatomit.
Tsüklilisi ühendeid, mille tsüklis esineb heteroaatom, nimetatakse heterotsüklilisteks ühenditeks. Nende seas on näiteks furaan, tiofeen, pürrool, püridiin ja bensopüridiin.
Kariba järv

Kariba järv on tehisjärv Aafrikas Sambia ja Zimbabwe piiril. Järv jääb 16°28′56′′ S ja 17°58′52′′ S ning 27°02′50′′ E ja 29°01′07′′ E vahele.
Järve pinna kõrgus merepinnast on 485 m, pikkus 220 km, laius 40 km, pindala 5400 km², maht 180 km³, suurim sügavus 78 m ja valgala pindala 663 000 km². Kariba järv on mahult maailma suurim veehoidla.
Järv tekkis Zambezi jõele Kariba paisu ehitamise tulemusena. See täitus veega aastatel 1958 kuni 1963.
Saviranna

Saviranna on küla Harju maakonnas Jõelähtme vallas. Küla kuulub terves ulatuses Rebala muinsuskaitsealasse. Küla territoorium eraldati 2010. aastal Kallavere alast.
Küla piirneb merega 2,8 kilomeetri ulatuses. Piirneb Kallavere küla ja Ülgasega.
2011. aasta rahvaloenduse andmetel elas külas 82 inimest. Neist 52 (63,4%) olid eestlased.
Küla territooriumile jääb Kallavere alumine tulepaak.
Tulemuspõhine tasustamine

Tulemuspõhine tasustamine (inglise keeles "cost per action") on interneti reklaamikampaania tasustamisskeem, kus reklaami eest makstakse tasu vastavalt sellele, kui palju see reklaam mõjutas kampaania eesmärgi täitmist. 
Näiteks võivad kampaania eesmärgiks olla veebitellimused, ostud, registreerimised (nt meililisti) või küsitluse täitmised. Kõik need on konkreetsed tegevused, mille teostamist annab fikseerida ja jälgida. Tulemuspõhise hinnaskeemi alusel ei maksta keskkondadele ei bänneri näitamise ega selle klõpsamise eest, makstakse vaid iga tulemusliku tegevuse eest, mille see reklaam on toonud. 
Tulemuspõhise hinnaga bännerreklaamide näitamist pakub Eestis näiteks Klikivabrik.
ADM Interactive blogi: "Tulemuspõhine reklaam veebis - maksad ainult tulemuse eest!"
Edgar Allan Poe auhind

Edgar Allan Poe auhind (ka "Edgarid") on Edgar Allan Poe nimeline kirjandusauhind, mida annab välja Ameerika Ühendriikide kriminaalkirjanikke ühendav organisatsioon Mystery Writers of America. Auhinda hakati välja andma 1946. aastal.
Auhinnakategooriad.
Preemia kandidaadid esitatakse igal aastal 20. jaanuariks ja tulemused tehakse avalikuks 29. aprillil.
 "Sulgudes auhinna esmaväljaandmise aasta."
Mesa

Mesa on linn Ameerika Ühendriikides Arizona osariigis Maricopa maakonnas.
Mesa pindala on 324 km² ja elanike arv 2008. aastal oli 463 600. See on Arizona suuruselt kolmas linn Phoenixi ja Tucsoni järel.
Linnas asub suur Boeingu tehas, kus ehitatakse ka Boeing AH-64 Apache'i helikoptereid.
Ajalugu.
Linna asutasid 1878. aastal mormoonid.
Alanya

Alanya on kuurortlinn Türgis Antalya provintsis. Linn asub Vahemere rannikul 135 km Antalyast idas.
Limbaži piirkond (2009–2021)

Limbaži piirkond (läti keeles "Limbažu novads") oli 1. järgu haldusüksus Lätis.
89% piirkonna elanikest olid lätlased ja 7% venelased.
Piirkonna endisel alal asuvad Nabe vasallilinnus ja Lemsalu piiskopilinnus.
Külasid: Ārciems, Bīriņi, Skulte, Vārzas.
Piirkond moodustati 2009. aastal Limbaži linnast ja endise Limbaži rajooni seitsmest vallast: Katvari, Limbaži, Pāle, Skulte, Umurga, Vidriži ja Viļķene vald. 2021. aastal moodustati senisest Limbaži piirkonnast ning Aloja ja Salatsi piirkonnast uus Limbaži piirkond.
Antalya provints

Antalya provints on 1. järgu haldusüksus (provints) Edela-Türgis Vahemere rannikul. Provintsi keskus on Antalya.
Tuntud on Antalya provintsi supelrannad.
Kehtna Põhikool

Kehtna Põhikool on põhikool Kehtnas Rapla maakonnas.
Kooli ajalugu algab aastast 1843.
Propüülrühm

Propüülrühm on molekuli osa (substituent), mis koosneb üksiksidemetega seotud süsiniku ja vesiniku aatomitest ja milles on 3 süsiniku aatomit.
Kvantitatiivselt vastab propüülrühm propaani molekulile, milles puudub üks vesiniku aatom. Propüülrühma üldvalem on –C3H7, mille lühendina (sümbolina) kasutatakse –Pr. Propüülrühm ei ole reaalselt esinev aineosake, vaid formaalne vaba valentsiga rühm, millega molekulis on seotud veel mingi aatom või rühm.
Propüülrühma tähenduses on kasutatud ka terminit "propüülradikaal", mille põhitähendus on vaba radikaal Pr•, mis tähendab reaalset ebastabiilset intermediaati ja mitte formaalset molekuli osa, nagu seda on propüülrühm.
Nii nagu propaani molekulil esineb struktuuriisomeeria, nii esineb ka propüülrühmal kaks isomeeri: 
Tsüklopropüülrühm ehk "c"-propüülrühm vastab propüülrühma definitsioonile selles mõttes, et selles on 3 süsiniku aatomit, mis on ühendatud ainult üksiksidemetega, kuid need moodustavad tsüklilise struktuuri ning ühel süsiniku aatomil on C–H asemel C–R side (siin R on määratlemata aatom või aatomite kooslus, molekuli osa). Tsüklopropüülrühma valem ei ole –C3H7, vaid –C3H5. Mõnikord peetakse ka tsüklopropüüli propüülrühmaks.
47 Eesti ohvitseri kiri

47 Eesti ohvitseri kiri on 1987. aastal avalikuks tulnud tekst, mis väidetavalt on 10. mail 1940 Eesti presidendile Konstantin Pätsile saadetud (või koostatud) pöördumine. Ajaloolase Küllo Arjakase hinnangul on tegemist võltsinguga.
Sisust.
Masinakirja lehekülje pikkuses kirjas kritiseerivad allakirjutanud Eesti ohvitserid (sealhulgas kindralmajorid August Kasekamp, Hugo Kauler, Aleksander Pulk, nooremohvitseride hulgas veel Lagle Pareki isa kapten Karl Parek) Vabariigi Presidendi ja Vabariigi Valitsuse tegevust või tegevusetust seoses baaside lepinguga ja Vene ohuga, ähvardades "öelda lahti vandest ja sõjaväemäärustikust" ja "astuda erru". 
Avaldamine ja hinnang.
Kirja algeksemplari pole teada, levinud on masinakirjas koopiad, mille järgi kirja on korduvalt avaldatud. Legendi järgi leiti kiri maaparandustööde käigus 1976. aastal. Kirja levitas hiljem KGB agendina tuntuks saanud Villu Rooda. Laiema avalikkuse ette jõudis kiri esimest korda 1987. aasta detsembris MRP-AEG infobülletäänis nr 7. 
Pöördumisele on segiläbi alla kirjutanud väga erineva auastmega ohvitserid (kindralmajorist leitnandini), kellest osa oli ammu erus (nagu Viktor Puskar ja Karl Parts), see sisaldab anakronistlikke eksimusi 1940. aastal kasutatud terminoloogia vastu ("Eesti kaitsevägi" Eesti sõjaväe asemel, "soomuskaitse relv" tankitõrje relva asemel, "kommunistlik Venemaa" Nõukogude Vene või NSV Liidu asemel, "Eestimaa" Eesti asemel), mida Eesti ohvitserid oleksid pidanud teadma. Pole tõendeid, et sellist kirja oleks 1940. aastal koostatud või Vabariigi Presidendi Kantseleile saadetud. Ajaloolase Küllo Arjakase hinnangul on tegemist võltsinguga: "Kokkuvõtvalt lubab pöördumise militaarse ja poliitilise sõnavara analüüs arvata, et see ei ole kirjutatud 1940. aasta kevadel. ... Seega on Eesti ohvitseride pöördumine väga lühidalt öeldes võltsing. ...Mõneti lihtsustades võib öelda, et ühel poolel oleksid tõsised Eesti ohvitserid, kes on nõus sõjaväevannet murdma, ning teisal "halb" president, kes aina järele annab. Ning lõpuks 1940. aasta suvel veel terve riigi ära andis."
Silvia Navarro

Silvia Angélica Navarro Barva (sündinud 14. septembril 1978 Iraputo linnas Mehhikos) on Mehhiko näitleja, modell ja saatejuht.
Ta on mänginud ka Eesti telekanalis TV3 näidatud seebiooperites "Igavene homne" ja "Armastuse aeg".